
  1. peatükk

Lunastus vaesuse needusest


  Kristus on meid lahti ostnud käsu needusest, kui ta sai needuseks meie eest – sest on kirjutatud: „Neetud on igaüks, kes puu küljes ripub” – et Aabrahami õnnistus saaks paganaile osaks Jeesuses Kristuses ja me usu kaudu saaksime Vaimu tõotuse ... Aga kui te olete Kristuse omad, siis olete ka Aabrahami sugu ja pärijad tõotuse järele.


  – Galaatlastele 3:13, 14, 29


  Kristus on meid lahti ostnud käsu needusest! 


  Milline on käsu needus? Ainus võimalus seda teada saada on minna tagasi käsu juurde. Uues Testamendis leiduv väljend „käsk” vihjab tavaliselt pentateuhile, Piibli viiele esimesele raamatule. Kui me pöördume nende raamatute – ehk käsu – juurde, siis me leiame, et Jumala käsuseadustest üleastumise eest tabav needus või karistus on kolmekordne: vaesus, haigus ja vaimne surm.


  1. TIMOTEOSELE 4:8

  8 Sest ihulikust harjutusest on pisut kasu; aga jumalakartusest on kasu kõigile asjadele ja sellel on käesoleva ja tulevase elu tõotus.


  Mõned inimesed tahavad meid uskuma panna, et selles elus ei ole meile tõotusega antud mitte ühtegi õnnistust, olgu see materiaalne või mingi muu õnnistus, aga see kirjakoht kinnitab rõhutatult, et meile on antud tõotus.


  5. Moosese 28:15–17, 38–40 järgi pidi Jumala rahva peale tulema vaesuse needus, kui nad ei ole Talle sõnakuulelikud. See oli needus, mis pidi nende peale tulema, kui nad ei pea hoolsasti kõiki Tema käske ja seadlusi.


  Paulus ütles, kirjutades Filipi kogudusele: „Aga küll minu Jumal täidab kõik teie vajaduse oma rikkust mööda auga Kristuses Jeesuses” (Fl 4:19). Kõikide sinu vajaduste hulka kuuluvad su rahalised, materiaalsed ja teised vajadused. Muuseas räägib Paulus selles peatükis rahalistest ja materiaalsetest asjadest.


  Jeesus ise ütles: „Ent otsige esiti Jumala riiki ja tema õigsust, siis seda kõike antakse teile pealegi!” (Mt 6:33). Need asjad, mida sulle pealegi antakse, on selle elu materiaalsed asjad – see, mida süüa, see, mida selga panna ja nii edasi.


  Mõnedel inimestel näib olevat arusaam, et kui keegi on kristlane, Jumalasse uskuja, siis see, kui ta elab vaesuses ja tal ei ole midagi, on alandlikkuse ja jumalakartuse tunnus. Nad arvavad, et sa pead terve oma elu käima kulunud kübara, kingade ja püksitagumikuga – vaevalt võimeline ots otsaga kokku tulema.


  Aga Jeesus ei öelnud midagi sellist. Ta ütles: „Otsige esiti Jumala riiki ja tema õigsust, siis seda kõike antakse teile pealegi!” Mitte ei võeta teilt ära. Ta ütles, et kõike seda antakse teile pealegi! Kiitus Jumalale!


  LUUKA 6:38

  38 Andke, siis antakse ka teile; hea, tuubitud ja raputatud ja kuhjaga mõõt antakse [annavad inimesed – inglise tõlge] teie rüppe; sest sama mõõduga, millega teie mõõdate, mõõdetakse ka teile.


  Kõigepealt küsigem seda: kas see on tõsi? Kas Kristus rääkis tõtt või valetas Ta? Mina usun, et see on tõsi – kas sinagi? Pane nüüd tähele, et Ta ütles: inimesed annavad. 


  Muidugi on Jumal selle taga, aga Ta ütles: „... annavad inimesed teie rüppe.”


  Mäletan, et mõni aeg tagasi küsis minult üks sõber: „Vend Hagin, kas sa kunagi ka Luuka 6:38 järgi jutlustad?” 


  „Jah,” vastasin, „olen seda kirjakohta kasutanud. Ma ei tea, kas ma seda kunagi jutluse tekstina olen kasutanud, aga ma olen seda oma jutlustes mitmel korral tsiteerinud.”


  See mees ütles: „Hiljuti oli meie kirikus üks jutlustaja, kes pidas kahenädalase koosolekusarja ja ta vihjas sellele kirjakohale igal õhtul. Ühel õhtul pidas ta selle põhjal jutluse. Tead, ma ei olnud seda salmi mitte kunagi eriti tähele pannud, kuni tuli tema ja seda nii palju rõhutas. Koosolekusarja viimasel koosolekul, pärast seda, kui meie pastor oli kogunud tema tarbeks armastusohvri, ütles evangelist: „Kallid, Jumala Vaim on andnud mulle märku, et me paneksime kokku korjanduse ka siinse kiriku tarvis, paigaldamaks siia õhukonditsioneeri.””


  Mu sõber, kes oli umbes sajast mehest koosneva piibligrupi õpetaja, jutustas tollest viimase õhtu koosolekust veel järgmist. 


  Evangelist ütles umbes 1800-liikmelisele kogudusele: „Ma tahan need 10 000 dollarit täna õhtul kätte saada! Ma tean, et see kõlab suure ettevõtmisena ja te olete selle koosoleku ajal juba annetanud, aga ma tahan teid üles kutsuda.” Ta luges meile uuesti ette selle teksti, mida oli igal õhtul maininud: „Andke, siis antakse ka teile.”

